A magyar demokrácia

Minden választási rendszer két elv figyelembevételére törekszik: az arányosságra és a kormányzati stabilitásra. Arányosságon azt értjük, hogy a választási eredmény tökéletesen tükrözi az állampolgárok döntését, azaz 1% szavazat 1% parlamenti helyet, mandátumot, biztosít. Az arányos rendszer ugyan demokratikus, de sok kis párt bejutásán keresztül megnehezíti a kormányképes koalíció kialakulását. A kormányzati stabilitást célzó rendszerben olyan választási szabályokat alkalmaznak, melyek a legnagyobb párt mandátumainak növeléséhez vezetnek. Ilyen a parlamenti küszöb intézménye, amely egy meghatározott szavazati arány alatt nem juttat mandátumot a kis pártoknak. Más választási rendszerben ezt a szerepet az egyéni választási kerület tölti be, mivel itt a győztesen kívüli személyekre leadott szavazatok mind elvesznek. Így egy erős kormánypárt jön létre, amely kitöltheti a ciklusát, és képes az általa képviselt program politikai kiteljesítésére.

A magyar választási rendszert az európai modellek figyelembevételével a Nemzeti Kerekasztal tárgyalásokon formálták ki 1989 nyarán, a rendszerváltást előkészítő tárgyalásokon. Az eredmény egy rendkívül összetett, és így bonyolult modell lett. A magyar választási rendszert a két választási rendszer ötvözését eredményezte, hogy mindkettő előnyeit érvényesítse, a hátrányok mérséklésével. Éppen ezért az egyéni kerületi mandátumok mellett pártlistás parlamenti helyeket is létrehoztak. Míg az előbbiek a győztes párt fölényét biztosítják, addig az utóbbiak a mandátumok szavazatarányos elosztását eredményezik. A rendszer azonban attól válik bonyolulttá, hogy mindkét választási típushoz kiegészítő változtatásokat kapcsoltak. Német mintára bevezették a parlamenti küszöb intézményét, így 5% alatti listás szavazat alatt nem szerezhető listás mandátum. Ez a kis pártokat száműzi a parlamentből. Az elveszett egyéni szavazatok ellensúlyozására ugyanakkor kompenzációs mandátumokat állítottak fel, melyeket utólag osztanak szét. További bonyolítást jelent a kétfordulós rendszer, mivel így a választópolgárok a második fordulóban módosíthatják szavazatukat. Ezt az teszi lehetővé, hogy az egyéni körzetekben a szavazás csak akkor vezet mandátumhoz, ha a győztes a szavazatok több mint felét megkapja.

A rendszer 5-6 parlamenti párt bejutását teszi lehetővé, így nem kedvez új pártok bejutásának. A kis pártokra leadott szavaztok együttesen akár 10-20%-nyi elveszett szavazatot is eredményezhetnek, ami erősen megkérdőjelezi a rendszer demokratikusságát. Az is jól látható, hogy a győztes párt a listás eredményénél rendre nagyobb arányú mandátumot nyert el az egyéni körzeteknek köszönhetően. A fenti folyamatok együttesen felerősítették a magyar politikai élet kétpólusúvá válását, miközben lehetővé tették, hogy eddig minden kormány kitöltse a mandátumát, azaz ne kelljen idő előtti választásokat tartani.

A köztársasági államformában az államfő tisztét az államelnök tölti be. Az intézmény elsőként az amerikai alkotmányban tűnt fel. A rendszerváltáskor Magyarországon viszont a demokrácia elvével inkább a parlamentnek felelős kormány elvét tartották összeegyezhetőbbnek. Így az országban az 1989-es új alkotmány erősen korlátozta az államelnök jogkörét.

A magyar alkotmány szerint a köztársasági elnök kifejezi a nemzet egységét és őrködik az államszervezet demokratikus működése felett. Tisztségéből adódóan tehát a pártok felett áll. Magyarországon azonban az államelnök nem bír végrehajtó hatalommal, így politikai felelőssége sincs. Bármilyen intézkedése csak miniszteri ellenjegyzéssel érvényes, ugyanakkor jogában áll visszaküldeni a törvényeket.