A kereszténység

A kereszténység az I. század folyamán Názáreti Jézus tanításaiból az apostolok közvetítésével kialakult monoteista vallási mozgalom. A fogalom Krisztus-követő kifejezésből származik.

Az ókori Izrael területe Kr. e. 63-ban került Róma fennhatósága alá. A terület etnikailag, vallásilag és politikailag megosztott volt. Az egyik csoportot a rómaiakkal együttműködő hatalmi elit alkotta, közülük került ki jellemzően a zsidó közösséget vallási értelemben vezető főpap. Ők a templomban bemutatott áldozatokat tartották a vallás legfontosabb elemének. A másik csoport a farizeusoké, akik Mózes öt könyvét, a Tórát állították a vallás középpontjába. A harmadik csoport az esszénusoké, akik a társadalmi és politikai feszültségek miatt a társadalomból való kivonulást választották. A városoktól távol szervezték meg elzárt településeiket, ahol vagyonközösségekben éltek. A zsidó vallásra jellemző Messiás-várás a korszakban nagyon felerősödött. Úgy tartották, hogy hamarosan eljön a próféták által megjövendölt Messiás, aki a megosztottságnak és a nyomorúságnak épp úgy véget fog vetni, mint a római uralomnak. A zsidóság körében elterjedt az a hit, hogy Jézus személyében megjelent a Megváltó.

Jézus Galileából, Názáret városából származott. Az ő születéséhez kapcsolódik a keresztény civilizációban az időszámítás kezdete. A Biblia második részében, az Újszövetségben az evangéliumok mutatják be Jézus életének utolsó három évét, cselekedeteit, amelyek alátámasztják tanításait. Jézus harminc éves korában kezdett tanítani, aminek során bejárta Palesztina egy részét: Galileát és Júdeát. Amikor már ismert gyógyítóként és mesterként bevonult Jeruzsálembe, a zsidó Nagytanács elfogatta és bíróság elé állította. Pilátus, a római helytartó előtt a római uralom elleni lázítással vádolták. Pilátus végül a lázadók és alacsonyabb sorsú bűnözők esetén szokásos kereszthalálra ítélte Jézust. Krisztust tehát harminchárom évesen feszítették keresztre Jeruzsálemben. A zsidó Nagytanács döntése azzal magyarázható, hogy féltek attól, hogy Jézus mozgalmának megerősödése miatt a rómaiak keményen fellépnek majd, ami a zsidóság helyzetének romlásához vezet. A Messiást váró zsidóság egy része is elfordult Jézustól, mert nem foglalkozott a zsidó állam helyreállításával és a rómaiak kiűzésével.

Jézus tanításainak legfontosabb elemeit Máté evangéliumában a Hegyi beszéd őrizte meg, ami a szereteten, az elfogadáson és a megbocsátáson alapuló, a földi élet hiúságairól lemondó élet. Az alapvető hitkérdésekben Jézus tanításai lényegileg nem különböztek a farizeusokétól. A szokásokban és a bűnösökhöz való viszonyban azonban az eltérés elég látványos. Jézus is betartotta a rituális tisztaságra vonatkozó előírásokat, de például nem utasította el azokat a bűnösöket, akik megbánták bűneiket. Tanításainak központi üzenete volt az elesettek, a szegények, a társadalom kivetett tagjainak a támogatása.

Az első keresztények Jézus tanítványai voltak, akik mesterük halála után továbbadták azt a tudást, amit tőle kaptak. Krisztust követő közösségeket szerveztek Palesztinában és szerte a Római Birodalomban. Jézus közvetlen tanítványai nem tudtak mindenhova eljutni, hogy mindenhol személyesen tanítsanak, így írásba foglalták az életéről, haláláról és feltámadásáról szóló történeteket. Így születtek meg az evangéliumok. A keresztény hit szerint Jézus feltámadt, és ez a tanítás a vallás alaptétele lett. A keresztények gondoskodtak a rászorulókról, alamizsnát osztottak. Ezért a vallás a szegények körében gyorsan népszerű lett, azonban ahhoz, hogy valaki csatlakozhasson hozzájuk meg kellett keresztelkednie.

A kereszténység történetében döntő fordulatot jelentett, amikor a kereszténység kilépett a zsidóság köréből, és a Birodalom többi népe között is terjedt. A fordulat elsősorban Pál apostol nevéhez kapcsolható, aki azt hirdette, hogy Jézus második eljövetele nem a közeljövőben várható, így a kereszténység hosszú távra rendezkedett be. Mindez jelentős átalakulást okozott, amit páli fordulatnak nevezünk. Pál nem volt Jézus közvetlen tanítványa, sőt megtérése előtt Saulként Jézus tanítványait elszántan üldözte. Csodás megtérését nevezzük pálfordulásnak.

A keresztények nem lázadtak nyíltan a hatalom ellen, a császári hatalmat isteni rendelésnek fogadták el, de nem tekintették isteni jellegűnek. A rómaiak alapvetően toleránsan fogadták a hódítások idején a birodalomhoz csatolt népek kultuszait, ha azok beépültek a politeista római vallásba. A keresztények azonban monoteista hitük miatt nem mutattak be áldozatot a római vallás isteneinek, és elutasították a későbbiekben kibontakozó császárkultuszt is. A közvélemény a keresztények ellen fordult, hiszen számukra ez úgy látszott, mintha a birodalmat és annak kultuszát tagadnák meg.

Az I. században is üldözték már a keresztényeket, a hatóságok felléptek ellenük, például Nero császár uralkodása idején. Zaklatták őket, cirkuszi játékokon vadállatok elé vetették őket. A hitükért meghaltakat vértanúknak nevezzük. A keresztények az üldözések miatt titokban próbálták tartani találkozásaikat, gyakran katakombákba kényszerültek, azonban az üldözések ellenére is megerősödött a vallás.

A vallás terjedése miatt egyre több közösség alakult ki a Földközi-tenger medencéjében. A közösségeket felügyelőket nevezték püspököknek, akik kezdetben a felhatalmazásukat az apostoloktól, végső soron pedig Jézustól eredeztették. A közösségi tagok vagyonuk egy részét a gyülekezetek rendelkezésére bocsátottak, ezek irányítását is a püspökök végezték. A püspökök segítőiből alakult ki később a papság, azaz kialakult a korai egyházszervezet.